Nová Generácia - združenie mladých

Nová Generácia – združenie mladých (NG) je občianske združenie, ktoré pôsobí ako mládežnícka politická organizácia. Do októbra 2014 bolo naviazané na stranu SDKÚ-DS ako jej mládežnícke krídlo. V súčasnej podobe funguje od 17. októbra 2014. NG združuje mladých ľudí za účelom vytvárania reformných aktivít, organizácií konferencií, diskusií, mobilizačných a petičných kampaní. Zameriava sa na generáciu dvadsiatnikov až štyridsiatnikov. Predsedom je od roku 2014 Tomáš Smutný.

História organizácie

Nová Generácia ako súčasť SDKÚ (20002014) 
Vývoj Novej generácie ako mládežníckej sekcie SDKÚ je úzko spätý s vývojom v strane. Po vzniku SDKÚ zlúčením DÚ a časti členov KDH vznikla aj Nová generácia, spájajúc liberálnejšie aj konzervatívnejšie orientované prúdy. Nová generácia vznikla vo februári 2000 v rámci SDK, základ tvorili Mladí Demokratickej únie (MDÚ) a mládežníci Demokratickej strany. Po vzniku SDKÚ sa dohodli na vytvorení spoločnej skupiny. 

Na sneme NG v novembri 2002 bol za predsedu zvolený Michal Ambrovič, podpredsedami sa stali Patrik Krauspe a Mária Mikušová. NG malo k roku 2002 asi 500 členov. V roku 2004 odišiel z NG predseda Michal Ambrovič, ktorý ako poslanecký asistent Ivana Šimka nasledoval poslanca do strany Misia 21. Na rozdiel od iných mládežníckych združení, NG až do roku 2014 neexistovala vo forme občianskeho združenia, iba ako súčasť organizačnej štruktúry SDKÚ-DS. V roku 2010 pred primárnymi voľbami SDKÚ-DS na určenie lídra predvolebnej kampane sa 32 členov rady NG postavilo za Ivetu Radičovú, iba 2 za Ivana Mikloša. Členmi NG boli v minulosti poslanci NR SR Martin Fedor, Kamil Homoľa, Peter Markovič či Viliam Novotný.

Jednou z najväčších kampaní Novej Generácie bola kampaň Červenú Ficovi, počas ktorej v roku 2010 NG rozdávala symbolické červené karty pre Roberta Fica. Celá kampaň mala priaznivý mediálny ohlas.

Vznik OZ (2014-2018) 
Novodobá história NG sa začala písať 5. októbra 2014, kedy na ustanovujúcom kongrese NG začala fungovať ako samostatné združenie. Na sneme vo Viničkách delegáti odhlasovali pomerom 80 % ku 20 % odtrhnutie sa od strany SDKÚ-DS z dôvodu nesúhlasu s tým, akým štýlom viedol stranu vtedajší predseda Pavol Frešo. 

V organizácii nastal na jeseň 2014 rozkol, kedy po sneme menšina delegátov vyjadrila odhodlanie naďalej spolupracovať s SDKÚ-DS. Tá si zvolila separátne vedenie, kedy predsedom NG v rámci SDKÚ-DS sa stal Lukáš Tisoň a generálnym sekretárom Matúš Molitoris. NG ako súčasť strany (Tisoňovo vedenie) išla s SDKÚ-DS ďalej aj do parlamentných volieb v roku 2016. Po voľbách, v ktorých strana prepadla s 0,62 % hlasov, kde Tisoň kandidoval z 10. miesta, skupina nevykazovala žiadnu aktivitu.

Predsedníctvo, ktoré v Novej Generácii iniciovalo zmenu a postupný odklon na samostatnú a nezávislú organizáciu, bolo v zložení: predseda – Tomáš Smutný, podpredseda – Lenka Kožárová, podpredseda – Peter Kaščák, generálny sekretár – Janka Michaleková a zahraničný tajomník – Agnesa Belková. Veľkou udalosťou pre Novú Generáciu bola petícia proti vlakom zadarmo, počas ktorej sa vyzbieralo viac ako 50 tisíc podpisov a zorganizovali protest študentov na Hlavnej stanici v Bratislave.

Na volebnom kongrese 18. apríla 2015 si Nová Generácia zvolila nové predsedníctvo v zložení: predseda – Tomáš Smutný, podpredseda – Lenka Kožárová, podpredseda – Adam Sipos, podpredseda Dušan Tuček, podpredseda Peter Kaščák a generálny sekretár Martin Jesenko.

Po druhom volebnom kongrese sa združenie sústreďovalo na organizáciu prvého festivalu reformných a inovatívnych myšlienok vo verejnom priestore s názvom MOVE - posuňme Slovensko vpred . Tento festival sa úspešne uskutočnil 9.11. októbra roku 2015 za účasti približne 300 mladých ľudí a 50 spíkrov z rôznych oblastí. Festival sa konal tiež v rokoch 2016 a 2017.

Vývoj po roku 2018 
V prezidentských voľbách v marci 2019 NG podporovala kandidáta strany SaS, Roberta Mistríka. V apríli až máji 2019 NG zorganizovala sériu diskusií Ako reštartovať našu krajinu?. V parlamentných voľbách vo februári 2020 NG otvorene podporovala stranu ZA ĽUDÍ exprezidenta Andreja Kisku. Predseda NG Smutný kandidoval do Národnej rady z 27. miesta kandidátky ZA ĽUDÍ.

Po roku 2020 združenie nevykazuje navonok žiadnu aktivitu, posledný príspevok na jej webe je zo septembra 2018, na stránke na sociálnej sieti Facebook z novembra 2020.

Piliere organizácie

Ciele NG 
 zlepšiť životnú úroveň generácií 20-, 30- a 40-tnikov, pomocou presadzovania návrhov z iniciatívy za naše generácie
 vytvoriť akčnú veľkú skupinu ľudí z celého Slovenska, ktorí vytvoria kritickú masu, ktorá posunie Slovensko vpred
 vyprofilovať čestných a skúsených jednotlivcov, ktorí budú kandidovať vo voľbách do všetkých úrovní - komunálna, krajská a národná

Piliere Novej Generácie 
 Zodpovednosť
V súčasnosti jednotlivci berú za samozrejmosť to, že im demokratický štát poskytuje možnosť využívať všetky práva a slobody. Od spoločnosti chcú len to, čo im vyhovuje, a odmietajú sa zodpovedne podieľať na jej fungovaní. Čierny pasažieri nemyslia na to, že ak by sa všetci správali ako oni, štát by skolaboval. Úlohou vlády je vytvoriť podmienky k tom, aby všetci pociťovali zodpovednosť za krajinu. Dosiahnuť to môžeme, ak si uvedomíme, že ju nesieme všetci nielen tí, ktorí majú moc.

Bez zodpovedného prístupu k vlastnému životu a k celému spoločenstvu individualít, ktorého súčasťou je každý z nás, je človek otrokom vlastného egoizmu. Narúša sa prirodzená integrita jeho života a celistvosť komunity – počnúc rodinou a končiac Európskou úniu. Spoločensky zodpovedná sloboda spočíva na obmedzeniach, ktoré garantujú jej užívanie všetkými členmi spoločenstva a zároveň nepripúšťajú jej zneužívanie.
 Prosperita
Štát nie je povinný zabezpečiť všetkým ľuďom stravu, ubytovanie alebo ošatenie. Základnou funkciou štátu je vytvoriť podmienky, aby sa každý človek žijúci na jeho území, ktorý nie je nejakým spôsobom znevýhodnený, mohol slobodne dostať k takej práci, ktorá mu zabezpečí dôstojný život a prosperitu. Ak sa namiesto spravodlivých podmienok a možnosti osobnej angažovanosti v prístupe k životu preferujú zásahy štátu a nadmerná byrokracia (výnimky, dotácie, alebo kvóty) výsledkom je oslabenie osobnej iniciatívy.

Idea „demokratického kapitalizmu“ je neodmysliteľnou súčasťou racionálnej spravodlivosti a predpokladom zdravo fungujúceho štátu. Ak sú ľudia ponechaní len na seba bez pocitu, že sú súčasťou komunity, ak sa adekvátne nevzdelávajú, alebo sú vytláčaní na okraj, ak sa od nich nevyžaduje zodpovednosť, ak princípom nie je dobro pre čo najväčšie množstvo ľudí, tak sa stávajú neslobodnými a spoločnosť sa ocitá v kríze
 Sloboda
Sloboda je základ demokratickej spoločnosti a právneho štátu. Sloboda spočíva na rovnoprávnom zaobchádzaní v súlade so zákonom. Vždy budeme odhodlaní ochraňovať takú slobodu, ktorá nie je iba právom jednotlivca, ale tiež nevyhnutnosťou pre prežitie celej spoločnosti. Sloboda, ktorá nevyžaduje len to, aby jeden človek nesiahal na slobodu iného, ale sloboda ktorej povinnosťou je správať sa k iným ľuďom ako k racionálnym bytostiam. Sloboda je dôležitý pilier, na ktorom chceme budovať fungujúci, zodpovedný a sebestačný štát.

Zápas o slobodu a demokraciu bol najdôležitejšou etapou v novodobých dejinách Slovenska. Uvedomujeme si, že tam kde niet slobody a demokracie, tam spoločnosť vždy niečo stráca. Bez slobody a demokracie si jednotlivci nikdy nemôžu osvojiť spoločnú zodpovednosť za spravovanie vlastného ba ani verejného života. Sloboda ľudí, ktorí žijú v štáte spočíva v tom, že si vytvárajú pravidlá rovnaké pre všetkých členov spoločnosti

 Nádej pre Slovensko
Ak chceme uskutočniť rozsiahle zmeny, nevyhnutné k zodpovednému spravovaniu Slovenska a Európy, nestačí, aby si jednotlivci uvedomovali iba vlastné záujmy. Dôležitejším je získať na svoju stranu ľudí, ktorí nerezignovali, ľudí s vierou v lepšie Slovensko.

Súčasná politická generácia prešľapuje na mieste a márne hľadá svoje miesto v novom, rýchlejšom a transparentnejšom svete, v ktorom už neplatia staré, často pokrivené pravidlá. Často bojuje len o vlastné prežitie a tlačí ľudí do náručia extrémistov, šíri strach a frustráciu.

Aktivity Novej Generácie 
OZ Nová Generácia vytvorilo niekoľko kampaní, napr.:

Nezamestnanosť mladých 
V roku 2013-2014 sa začal aj na Slovensku naplno prejavovať fenomén mládežníckej nezamestnanosti. Slovensko sa dokonca dostalo v rebríčku nezamestnanosti mladých ľudí do 30 rokov na 3. najhoršiu priečku. Nová generácia sa v tejto oblasti angažovala predovšetkým v roku 2013, kedy na základe konferencie partnerských organizácií združených v YEPP  (Youth of European people's party) presadzovala tieto riešenia: daňové stimuly pre tvorcov pracovných miest, vzdelávanie založené na zlepšovaní zručností a zvyšovania kompetencií v rámci praxe na vysokých školách a zavedenie nulovej byrokracie pre mladých podnikateľov.

Pomoc obetiam Majdanu na Ukrajine 
Vo februári 2014 zorganizovali členovia NG zbierku šatstva pre demonštrantov v Kyjeve.

Kampaň Proti vlakom zadarmo a spustenie petície proti tomuto opatreniu 
22.októbra 2014 vláda SR prijala uznesenie na realizáciu opatrení finančného, ekonomického a sociálneho balíčka vlády v železničnej osobnej doprave, ktorým schválila cestovanie zadarmo pre všetkých študentov a dôchodcov. Analýzy, ktoré vyšli po prijatí opatrenia ukazovali vysokú neefektivitu tohoto kroku, preto sa združenie NG rozhodlo spustiť petíciu v ktorej vyzývalo občanov k odmietnutiu tohoto riešenia.

Petícia proti vlakom zadarmo bola spustená 4. novembra 2014. Do jej ukončenia v novembri 2015 sa dokopy vyzbieralo viac ako 30 000 podpisov na fyzických, petičných hárkoch. Petícia bola odovzdaná na ministerstve dopravy a momentálne sa čaká na jej vyhodnotenie.

Predsedovia 
 Michal Ambrovič (20022004)
 Štefan Škultéty (?-?)
 Tomáš Smutný (2014súčasnosť)
 Lukáš Tisoň (2014?)

Referencie 

Občianske združenia na Slovensku
Slovenská demokratická a kresťanská únia – Demokratická strana
Organizácie založené v 2014
Mládežnícke organizácie politických strán na Slovensku